חוק המועצה לענף הלול (ייצור ושיווק) (תיקון מס' 18 והוראת שעה), התשפ"ב-2022
הצעת חוק ממשלתית, הכנסת ה-24
פורסם: ספר החוקים, חוברת 3000, עמ' 1028, 2022-07-06T00:00:00+03:00
התיקון לחוק קובע כי התכנון בענף ההטלה יבוטל החל ב-29.6.2032, אך שר החקלאות ופיתוח הכפר, באישור ועדת הכלכלה של הכנסת, מוסמך לדחות את המועד האמור בתקופה שלא תעלה על 3 שנים. בהתאם לחוק המועצה לענף הלול, התשכ"ג-1963, ענף ההטלה בישראל פועל במשטר תכנוני, שלפיו שר החקלאות ופיתוח הכפר קובע בכל שנה בתקנות מכסה ארצית של מספר הביצים לשיווק וכן עקרונות לחלוקה (על ידי ועדת המכסות במועצה לענף הלול) של מכסות אישיות למגדלים העוסקים בגידול תרנגולות מטילות. נוסף על ביטול התכנון, קובע התיקון כי החל ב-1.1.2023 ועד לכניסתו לתוקף של ביטול משטר התכנון, יחולו הוראות מעבר להסדרת התכנון בענף. בהתאם לכך, בתקופת המעבר, המכסה הארצית לגידול ביצי מאכל לשיווק תהיה 2.5 מיליארד ביצים, ושר החקלאות ופיתוח הכפר יוכל להגדילה בצו אם נוצרו תנאים המצדיקים זאת, בשיעור של עד 6% בשנה, או בשיעור של יותר מ-6% באישור ועדת הכלכלה. בנוסף, המגדלים שנקבעו להם מכסות אישיות ערב פרסום התיקון יהיו רשאים להמשיך ולגדל את מכסותיהם לאורך כל תקופת המעבר, ויהיו זכאים לפיצוי מהמדינה אם המשיכו לייצר את מכסותיהם עד תום תקופת המעבר, וזאת בהתאם לתקנות שיתקינו שרי האוצר והחקלאות. ביטול התכנון לא ייכנס לתוקף אם לא יותקנו תקנות כאמור. 
כמו כן, שר החקלאות ופיתוח הכפר, בהתייעצות עם המועצה לענף הלול, הוסמך להתקין תקנות שבהן ייקבעו עקרונות ותנאים לקביעת מכסות אישיות לייצור ביצים למגדלים קיימים (שנקבעו להם מכסות בשנת 2022 עד למועד פרסומו של התיקון) וכן למבקשי מכסות חדשים, ואף תוספת מכסה למגדלים קיימים, ובלבד שסך המכסות האישיות לא יעלה על המכסה הארצית. כל עוד לא נקבעו עקרונות אלה בתקנות, יחולו בתקופת המעבר חלק מהתנאים הקבועים היום בתקנות המועצה לענף הלול (כללים בדבר מכסות לייצור ביצי מאכל לשיווק בשנת 2022), התשפ"ב–2022, המובאות בתוספת לחוק. 
בנוסף, הוסמך שר החקלאות ופיתוח הכפר לקבוע בתקנות הוראות לעניין חלוקת מכסות שמגדלים החליטו לפדות אותן תמורת פיצוי כספי. המכסות שנפדו מהמגדלים יחולקו בחזרה למגדלים אחרים בענף, בהליך שוויוני שינהל משרד החקלאות ופיתוח הכפר, כאשר השר רשאי לקבוע בתקנות עדיפות בחלוקה למי שהוא כבר בעל מכסה ומייצר את מכסתו.